text: [{"text_idx": "#000001", "text": "Byggja heimsins st\u00f8rstu vindmylnuh\u00f8ll i\u0301 Esbjerg"}, {"text_idx": "#000002", "text": "H\u00f8llin, sum er um at vera li\u00f0ug, er eins h\u00f8g sum Rundatorn i\u0301 Keypmannahavn"}, {"text_idx": "#000004", "text": "Vindmyllurnar gerast st\u00f8rri og st\u00f8rri, og ta\u00f0 setir sto\u0301r ny\u0301ggj kr\u00f8v til umst\u00f8\u00f0urnar, har myllurnar ver\u00f0a lagdar a\u0301 goymslu og seinni savna\u00f0ar. Til tess at ganga hesum t\u00f8rvinum a\u0301 m\u00f8ti er havnin i\u0301 Esbjerg i\u0301 fer\u00f0 vi\u00f0 at byggja eina risasto\u0301ra h\u00f8ll, sum er 35 metrar h\u00f8g og harvi\u00f0 kann hu\u0301sa einum sto\u0301rum bygningi sum Rundatorn. Hetta skrivar S\u00f8fart. H\u00f8llin er 85 metrar long, solei\u00f0is at ta\u00f0 ver\u00f0ur ru\u0301mligt til at kunna handfara heilt sto\u0301rar vindmyllur har i\u0301 framti\u0301\u00f0ini."}, {"text_idx": "#000005", "text": "Esbjerg havn er bert ein av mongum li\u0301knandi havnum i\u0301 Danmark og i\u0301 londunum kring Nor\u00f0sjo\u0301gvin, sum av a\u0301lvara eru farnar at gera seg u\u0301t til at kunna vera partur av spennandi og avbjo\u0301\u00f0andi gr\u00f8nu vindmylnuframti\u0301\u00f0ini. Alsamt fleiri havvindmylnulundir si\u0301ggja dagsins ljo\u0301s og er \u00e6tlanin hja\u0301 flestu av Nor\u00f0sjo\u0301varlondunum at byggja u\u0301t vindorkuna til havs komandi no\u0301gvu a\u0301rini."}, {"text_idx": "#000006", "text": "Ho\u0301ast fleiri bakk\u00f8st hava veri\u00f0 seinastu ti\u0301\u00f0ina innan vindmylnuvinnuna eitt nu\u0301 vi\u00f0 st\u00f8\u00f0ugt h\u00e6kkandi kostna\u00f0um eins og dy\u0301rkandi li\u00f0um i\u0301 allari framlei\u00f0slugongdini, so ver\u00f0ur kortini strongt a\u0301 at menna hesa fyri gr\u00f8na orkuskifti\u00f0 so ty\u0301\u00f0andi vinnuna."}, {"text_idx": "#000007", "text": "Esbjerg, sum hevur veri\u00f0 undangonguhavnin i\u0301 Danmark tey seinastu 50 a\u0301rini vi\u00f0 olju og gassi, \u00e6tlar s\u00e6r ikki at sita hendur i\u0301 favn, nu\u0301 st\u00f8rri og st\u00f8rri dent ver\u00f0ur lagdur a\u0301 at menna varandi orkuna. By\u0301urin hevur longu lagt seg eftir at bjo\u0301\u00f0a vindmylnuframti\u0301\u00f0ini v\u00e6lkomnari og hevur gj\u00f8rt sto\u0301rar i\u0301l\u00f8gur i\u0301 havna\u00f8kinum og rundan um, har umst\u00f8\u00f0urnar ver\u00f0a gj\u00f8rdar so jaligur sum tilber fyri at kunna sta\u00f0festa vindmylnui\u0301dna\u00f0in i\u0301 \u00f8kinum. Haraftrat er eisini umra\u0301\u00f0andi at bru\u0301ka havnina til b\u00e6\u00f0i at hu\u0301sa vindmylnup\u00f8rtum og har eisini seta teir saman, a\u0301\u00f0renn lidnu myllurnar ver\u00f0a fluttar til havs."}, {"text_idx": "#000008", "text": "S\u00f8lustjo\u0301rin hja\u0301 Esbjerg havn, Jesper Bank sigur vi\u00f0 S\u00f8fart, at vi\u00f0 byggingini av ti\u0301 sto\u0301ru vindmylnuh\u00f8llini fer Esbjerg at kunna bjo\u0301\u00f0a seg fram eisini at taka i\u0301mo\u0301ti vindmylnurisunum, sum fara at gerast alsamt fleiri komandi a\u0301rini."}, {"text_idx": "#000009", "text": "Esbjerg Havn hevur gj\u00f8rt eina sto\u0301ra i\u0301l\u00f8gu i\u0301 hesa bygging uppa\u0301 meira enn 100 mio\u0301. kr. Bygningurin ver\u00f0ur so leiga\u00f0ur u\u0301t til vindi\u0301dna\u00f0in. I\u0301 sto\u0301ru h\u00f8lini ver\u00f0a goymslum\u00f8guleikar eins og umst\u00f8\u00f0ur til at seta saman vindmyllur. Fyrsti leigarin ver\u00f0ur sto\u0301ra vindorkufyrit\u00f8kan Siemens Gamesa. Rokna\u00f0 ver\u00f0ur vi\u00f0 fyrstu vindmylluni i\u0301 ny\u0301ggja bygninginum 16. november. Ta\u00f0 er i\u0301 sambandi vi\u00f0 Thor havvindmylnulundina."}, {"text_idx": "#000010", "text": "Talan er um bygning, har alt er gj\u00f8rt fyri at taka h\u00e6dd fyri sera no\u0301gvu vektini. Alt er sera sto\u0301rt og tungt sigur ein av teimum, sum stendur fyri byggingini vi\u00f0 S\u00f8fart."}, {"text_idx": "#000011", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihald Stillingar av farsporum"}, {"text_idx": "#000015", "text": "Helvtin av orkuni fra\u0301 vindmyllulundum fer til spillis"}, {"text_idx": "#000017", "text": "Oljupri\u0301sur uppa\u0301 100 dollarar i\u0301 eygsjo\u0301n"}, {"text_idx": "#000018", "text": "Russland sendir oljutangaskip nor\u00f0ur um Sibiria"}]